Myen a mahkam hta n'hkun hta hkrat gadawng bang wa yu saga ai, dai ni kalang bai myen a masu ndum hta bai byawng nang sa yang gaw chye nga ninglen hka yawng, yawng ai wa hpe mung ningren galu hte galaw achyaw bang, u nyem roi nga ai lachyum sha rai wa na re hprut hprut ja ja mazut zut dawdan ra sai. Myen a mung masa hpyen masa hpe yu nna chye gin saga ai zawn ung ang nga n'mai sai. N'hkring n'sa matut gasat ra ai ngu mu ai. Hpa majaw nga yang myen a mahkyen masing yawng gaw mai kam na lam n'nga ai. Kaga bawsang ni simsa masat kade htu tim annau ni hte mung masa pandung hkam la ai lam n'bung ai. Shanhte kata de kade mi kalai shai shai, democracy masa hku mi sa sa anhte hte nbung ai, mung masa teng jaw ai hku bawngban ngut jang gaw simsa lam n'kam la tim shi hkrai lu chyalu re. Dai majaw myen a masa lam grau chye hkra n'gam kaba langai dat nna laja lana htim gasat yu ra ai, myen kara hku ka manawt wa na kun? Shanhte tsun ai ndau ai simsa lam gaw teng rai nga ai kun? Gum san magam Thein Sein tsun ai lani mi hte gasat shamyit kau na nga ai ga gaw dai daram galai shai lawan nga ai kun? Chyam yu ra nga ai. Myen ni lu sha len shalai la na nga kachyi mi mung nmai shalai shangun na re. Annau ni hpe myu mat hkra gasat ai ni hpe n'gun jaw ai she tai na re.
1-2008 a gyin da ai Tara kata kaw de da ai hpawng tawn nga ai rapdaw she re majaw Tara ningnan bai gyin shalat lu na kun?
2-Panglung ga sadi hpe ahkyak n'tawn sai. Munghpawm masa n'nga sai, lachyum n'shapraw sai hpawng hta annau ni myiman kaji hkam nna, manang wa nsaw ai kaw kaya n su shang dung na kun?
3-Myen mungdan ngu sha shamying sai, munghpawm mungdan ngu shamying ra ai, myen hkrai myu kaba hku madu sha mayu ai, bawsang yawng hte de da ai ngu lachyum n'shapraw sai kaw baw gum nna madu e... ngu dingyawm sha tsap na kun?
4-Daru magam aya shanhte hkrai jumtek sha mayu ai kaw tinang lu malu yawng gunbang ap ya nna, mayam sa tai hkam na kun?
5-Dai ni dawhkawn gaw shagan langai sha kap sai, myen myu 1 sha nga ai myen hkrai sha madu sha na nga ai lachyum, myen mungdan. moi na dawhkawn gaw shagan 14 kap ai dai gaw munghpawm mungdan ngu ai lachyum re,
ya dai ni ladat amyu myu hku zingri lachyum shapraw taw nga sai, dai myen mungdan kaw naw sa pawng na kun?
6-Hpyen dap hku nna sha gyin shalat tawn ai 2008 Tara masing kata hta mai shang na kun? Bawsang yawng mung chying shawa yawng ra awng sharawng nna chyawm gyin shalat shapraw tawn ai Tara masing hkrang sha n'pru dingsa shanhte kata de singgu krin shang wa na kun?
7-Madu lamu ga madu myu sha ni n'jin lu na daram hkam sha nna arang kaba bang wa sai dudaw saihkaw lai wa sai hka dingsa hpe hpa hte madi shatai shaprai ya na ta? Sum machyi dik sai hpe n'tsa lam bawngban nna sha yu shalai kau na kun?
8-Shinggyin nauna myit n'rawng ai, shinggyin ahkaw ahkang n'yu mu ai tinang lagaw yungnu sha yu mu ai chyasam, chyazai hte naw ganawn yang kaja na kun?
9-Hpyen yen tsin yam ni hpe matsan nchye dum ai ni a ga naw kam na kun? Madu lahpan madu tsang nna madaw sa na kun?
10-Mung masa bawngban shagrin ai lam n'mu ai masa hta myi di shim jum tek manang wa ta masawp nna ganan nang na kun? Myit tawn ga naw myit tawn yu ga. Dai ni Thein Sein asuya a simsa lam bawngban ai gaw simsa lam masa n'pru nga ai. Shazim tawn masu ai, jum jaw shanyi ai masa u shoi dun lu hkra galaw ai masa sha pru nga ai re majaw grau hkrit tsang ra ai masa de yawng nga ai. Shagri kaji ai myit nkung ai ni a matu gung kaba rai nga ai.
a. Asean ningbaw lu galaw na.
b.Pat tawn ai bawngring hpaga masa hpaw lu na.
c-Mungkan de Democracy hkrang htawng shatsawm dan na.
d-Hpyen hpyi hte shinggyin ahkaw ahkang hpung hpaw na.
Lahta de na masing masa kata kaw myen a shamu shamawt sa wa nga ai masa gaw n'gam n'hkun kaba de gadawng bang na pahkam masa she re.
1-Hpyen dap ndawm ai, hpyen masa n'jahkring ai.
2-Bawsang shada kata n'ru n'ra byin hkra.
3-Shada manghkang byin hkra, shada myit daw hkra.
4-Simsa lam la mayu ai. Matut gasat mayu ai, hpung 2 garan hkra.
5-Sut masa mdun masu nna, madu lamu ga na sut masa shamyit shama hkra.
6-Shada da n'tse hkat hkra,
Galaw shangun nga ai ladat sha re ngu mu mada ai majaw annau ni kalang bai nkataw hkra myit malai kalang bai n'lu nu ga ngu sung sung li li n'den ja ja hprut hprut madu myu a maka hpe asan dawdan sa wa ga.
Du na bawngban sa wa ai hta Kanu Num hpung ni mung shang lawm bawngban sa lawm yang kaja na re, myiman ntau ai madu myu sha a matu gwi gwi tsun dawdan ra sai.
Myit tawn ga.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn